एक्ट्रेस बोलीं- मेरी तस्वीरें होर्डिंग्स पर लगी थीं, फीस ज्यादा मिलनी चाहिए थी
Huma Qureshi Gangs of Wasseypur Debut and Payment - हुमा कुरैशी ने फिल्म गैंग्स ऑफ वासपुर से फिल्मों में डेब्यू किया था। उन्हें इस फिल्म के लिए सिर्फ 75 हजार रुपए मिले थे। ये खुलासा खुद हुमा कुरैशी ने किया है।
हुमा कुरैशी ने फिल्म गैंग्स ऑफ वासेपुर से डेब्यू किया था। उन्हें इस फिल्म के लिए सिर्फ 75 हजार रुपए मिले थे। ये खुलासा खुद हुमा कुरैशी ने किया है। हुमा ने कहा कि गैंग्स ऑफ वासेपुर की शूटिंग के वक्त उन लोगों के पास होटल्स, वैनिटी वैन और बहुत सारे क्रू मेंबर्स की लग्जरी नहीं थी।
हुमा के मुताबिक, जब फिल्म रिलीज हुई तो उनकी बड़ी-बड़ी तस्वीरें होर्डिंग्स पर लगी थीं। हुमा ने कहा कि उन्हें बाद में एहसास हुआ कि वे इस फिल्म में लीड रोल कर रही हैं। हुमा को लगा कि उन्हें इस फिल्म के लिए और ज्यादा पैसे मिलने चाहिए थे।
पूरी टीम के साथ तीन महीने के लिए वाराणसी गई थीं हुमा
हुमा कुरैशी की हाल में फिल्म तरला रिलीज हुई है। हुमा फिल्म के प्रमोशन में पूरी तरह लगी हुई हैं। बरखा दत्त के साथ एक इंटरव्यू में उन्होंने अपनी पहली फिल्म से जुड़ी कुछ यादें शेयर कीं। हुमा ने कहा- मैं 2010 में मुंबई आई और 2012 में मुझे पहली फिल्म मिल गई।
ये फिल्म पूरे इंडिया में हिट हो गई। हम इस फिल्म की शूटिंग के लिए तीन महीने के लिए वाराणसी गए थे। हमने लिमिटेड रिसोर्सेज में फिल्म की शूटिंग की। किसी को कुछ पता नहीं था कि हम लोग क्या कर रहे हैं। जब फिल्म रिलीज हुई तो इसने सबका ध्यान अपनी तरफ आकर्षित कराया।
गैंग्स ऑफ वासेपुर से मिला कई सितारों को नाम
गैंग्स ऑफ वासेपुर ऐसी फिल्म थी जिसे दर्शक आज भी भूल नहीं पाते हैं। इस फिल्म के हर एक डायलॉग आज भी याद किए जाते हैं। हम अक्सर सोशल मीडिया पर इससे जुड़े मीम्स भी देखते हैं। 'सबका बदला लेगा रे तेरा फैजल' से लेकर 'कह के लेंगे' वाला डायलॉग काफी ज्यादा फेमस हुआ था।
इस फिल्म के कैरेक्टर भी एक से एक थे। चाहे वो मनोज बाजपेयी हो, नवाजुद्दीन सिद्दीकी हो या फिर पंकज त्रिपाठी..सबने एक से बढ़कर एक उम्दा काम किया। विनीत कुमार सिंह और राजकुमार राव जैसे एक्टर्स को इसी फिल्म से पहचान मिली थी।
पंकज त्रिपाठी का भी उदय इसी फिल्म से माना जाता है। फैजल खान बने एक्टर नवाजुद्दीन सिद्दीकी इसी फिल्म के बाद इंडस्ट्री में स्थापित हो गए। फिल्म के डायरेक्टर अनुराग कश्यप को भी काफी सराहना मिली थी।
शुरुआती दौर में इनसिक्योर रहती थीं हुमा
हुमा मे कहा- शुरुआती दौर में मैं काफी ज्यादा इनसिक्योर रहती थी। सामने वाले लोग फिल्में करते थे, मैं नहीं करती थी। शायद इसलिए भी इनसिक्योरिटी होती थी। मेरे पास कोई ऐसा नहीं था जिससे मैं अपनी बातें भी शेयर कर सकूं।
मेरा छोटा भाई (साकिब सलीम) भी उस वक्त स्ट्रगल ही कर रहा था। कोई ऐसा नहीं था कि जो हेल्प कर सके। हालांकि मैंने उम्मीद नहीं छोड़ी।
अनुराग कश्यप ने फिल्म ऑफर की तो खुली किस्मत
हुमा कुरैशी एक ऐसी फैमिली से हैं, जिनका दूर-दूर तक फिल्म इंडस्ट्री से कोई ताल्लुकात नहीं था। हुमा के पिता का फूड बिजनेस है। उनकी सलीम रेस्टोरेंट नाम से दिल्ली में कई फ्रेंचाइजी चलती हैं।
हुमा के पिता चाहते थे कि हुमा भी फैमिली बिजनेस संभालें। हालांकि, हुमा को कुछ और ही मंजूर था। हुमा मॉडलिंग करने के लिए मुंबई चली गईं। उनके साथ उनके भाई साकिब सलीम भी थे।
हुमा ने पहला ऐड वीडियो अभिषेक बच्चन के साथ शूट किया था। मेहनताना के तौर पर उन्हें 5 हजार रुपए मिले थे। हालांकि हुमा की किस्मत तब खुल गई जब अनुराग कश्यप ने उन्हें गैंग्स ऑफ वासेपुर के लिए साइन किया।
हुमा ने इस फिल्म में बिहारी लड़की का रोल इतना उम्दा किया कि लोग उन्हें बिहारी ही समझने लगे थे। ये अलग बात है कि हुमा कभी बिहार गई ही नहीं थीं।